
ТРИБИНА ПОСВЕЋЕНА ТАКМИЧЕЊИМА У ЗНАЊУ СТРАНИХ ЈЕЗИКА

Филолошки факултет у Београду
30.9.2023.
Записник

Трибина је почела у 13.15 минута у сали 11 Филолошког факултета. Присуствовало јој је 27 чланова Друштва уживо и око 50 онлајн, преко платформе Зум.
Трибину је водила и модерирала колегиница Ана Јовановић, професорка Филолошког факултета и члан УО Друштва. Помагала јој је у томе Данијела Ђоровић, дугогодишњи координатор за италијански језик при ДСЈКС. Присутнима се обратио и председник Друштва и један од иницијатора иницијативе за измене пропозиција за такмичење, Војкан Стојичић, а затим и професорка Девете београдске гимназије, англиста, Ана Димитријевић и професорка француског Надежда Џогаз која предаје у ОШ „Стефан Немања” и ОШ „Војвода Радомир Путник”.
Након што су колега Стојичић и колегиница Јовановић укратко указали на кључне промене које су у Нацрту пропозиција предложене, отпочела је дискусија уживо и онлајн.
Једно од главних питања које се поставило било је рангирање ученика на наредни ниво такмичења. Више колега истакло je да подизање прага знања, односно броја бодова који је неопходан за наредни ниво такмичења, може деловати само демотивишуће за ученике. Покренута је иницијатива да се праг помери са 32 поена (са којима се до сада могло проћи на следећи ниво такмичења) на 28 (што би износило 70 посто од укупног броја бодова – 40).
Колегиница Данијела Љубојевић предложила је скалу која би рангирала ученике на следећи начин:
· 36-40 Прва награда       
· 32-35 Друга награда   
· 28-31 Трећа награда
· Похвалница: за све ученике који остваре успех од преко 60 посто.
Колегиница Љубојевић апеловала је на наставнике свих нивоа образовања да се укључе у рад Друштва и организацију такмичења која ће проширивањем обима такмичења на све разреде (а не само као до сада завршне), постати изузетно захтевна.
Већина колега изјаснила се повољно о овом предлогу, с тим што је остало питање да ли би за први страни језик (махом енглески) ваљало оставити стару скалу, од мин. 32 поена, због броја учесника који се такмиче из овог језика.
Колегиница Џогаз је скренула пажњу на неадекватност одредбе по којој се ученици билингвалних одељења такмиче према специјалној категорији. Наиме, у многим случајевима се ради о другом страном језику, те је улазни тест за ове ученике на крају шестог разреда урађен према нивоу А1.1, што никако није упоредиво са степеном компетенције ученика првог страног језика који се укључују у програм билингвалне наставе и чији је улазни тест на нивоу А2 (као што је то случај са ученицима ООШ „Владислав Рибникар”). У том смислу, потребно је размотрити ову категоризацију на нивоу појединачних случајева или пак прецизније дефинисати постојеће категорије. 
Колегиница Јелена Филиповић, професорка Филолошког факултета, изнела је предлог да се у организацију и реализацију такмичења укључе систематски студенти мастер, докторских али и основних студија Филолошког факултета. Председник ДСЈСК колега Стојичић истакао је да је такав предлог већ усвојен на седницама УО Друштва, и то не само кад је у питању Филолошки факултет у Београду, него би тај позив био упућен свим филолошким факултетима у Србији.
Следеће питање које се поставило тицало се прецизирања градива које ће бити обухваћено такмичењем. Колегиница Војка Миловановић је у више наврата у име Удружења професора француског језика истакла потребу да се прецизирају лексички и граматички садржаји за седми, односно осми разред према нивоу такмичења (општинско, окружно и републичко). Колегиница Виолета Влајковић, представник ЗУОВ-а, нагласила је да док је год Министарство суорганизатор такмичења не може бити говора о прописивању неког специфичног градива према уџбеницима који се користе или слично, већ се треба искључиво држати програма. Садржај теста не сме да излази из оквира програма одобреног за дати разред, то је основна оријентација за ауторе тестова. 
Полемика се повела и око броја ученика по школи који се након урађеног школског такмичења може повести на следећи ниво. После дискусије, заузет је став да за други страни језик нема разлога стављати било каква ограничења по одељењима, али да то можда треба да остане ограничено, као у Нацрту, за први страни језик, где је бројност такмичара далеко већа. 
Говорило се и о награђивању како ученика, тако и наставника који их спремају и воде. Нацрт пропозиција, међутим, ту проблематику не садржи, мада је истакнуто да се координатори за сваки језик баве овим питањем и сходно могућностима амбасада и института добијају, од године до године, одређену врсту награде за ученике. Извесно је да треба наставити, као што је пракса била и до сада, са похвалницама за наставнике чији ученици освоје нека од првих места на такмичењу. Колегиница Џогаз истакла је да би било неопходно да се награђују не само ученици, већ и наставници који улажу велики труд током такмичења, што свакако јесте одличан предлог, али не може бити део пропозиција. Колегиница Миљана Ђорђевић је да предложила да се, уз добијену сагласност родитеља, имена пласиране и/или награђене деце објаве на званичној интернет страни Друштва; свакако би било важно објавити имена колегиница и колега чији су ђаци освојили награду на свим нивоима такмичења. Колегиница је додала да би и на дипломи ученика требало да стоји име предметног наставника. 
Професорка Филиповић јавила се још једном за реч, а поводом питања проласка на највише нивое такмичења, са предлогом да се можда примени принцип награђивања који се користи у музичким школама на такмичењима, где се једна награда може даље диференцирати (нпр. прва прва награда, прва друга, прва трећа итд.), те тако неки ученик може имати прву награду, али пошто је његова награда прва трећа не може ићи даље као ученик који има награду прва прва или прва друга. Но, колега Борислав Ракочевић, члан УО и дугогодишњи учесник у организацији и спровођењу такмичења, изразио бојазан да то може бити незгодно јер школски систем, кад је о страним језицима реч, не познаје такав начин процењивања постигнућа и успеха.
У вези са неминовно далеко већим бројем тестова које ваља припремати за све нивое такмичења у свим разредима колегиница Тања Гњидић из ОШ „Радомир Путник” дала је предлог да се упути јавни позив свим наставницима у Србији да дају своје предлоге задатака и примера за тестове, чиме би се створила база из које се може вршити одабир задатака за такмичарске тестове.
Колегиница Слатка Вучинић, дугогодишњи координатор ДСЈКС за руски језик изнела је предлог да се у пропозицијама измени члан који се односи на одређивање комисија на градском нивоу такмичења, те да се уместо школе организатора, за тај посао одреде координатори такмичења који често имају бољи увид у расположиви кадар од школе организатора. Нагласила је да ту мисли пре свега на градско такмичење у Београду.
Питање о томе да ли се могу такмичити ученици чији је један или оба родитеља матерњи говорник датог језика остало је неразрешено, због различитих досадашњих искустава и ставова, а Министарству је прослеђен допис у којем се тражи правно тумачење о овом питању (како се могу третирати овакви ученици којима је језик из којег би се такмичили практично матерњи, а формално „страни” у нашем школском систему).
Колегиница Тамара Вукадиновић из Тринаесте београдске гимназије изнела је бојазан да је измена у пропозицијама која се односи на прелазак на усмени ниво такмичења на републичком (где је пролазност на усмени сведена на 5 посто најбоље рангираних после писменог, а од свих пласираних на републичко из датог језика) упитна, јер веома сужава круг ученика који уопште могу да дођу до усменог. Изнела је такође и предлог да се размисли о раздвајању тог дела такмичења од писменог, те евентуалном померању на други дан, како би и за жалбе и за организацију усменог било више времена.
Пошто је већина питања исцрпљена, многи учесници изразили су задовољство што је ово била јединствена прилика да више људи да предлоге на питања пропозиција с којима се сви који учествују на такмичењима сусрећу, те је колегиница Јовановић закључила је Трибину.
Трибина је завршена у 15.05.
Записник водила Данијела Ђоровић

